Ma geopereer ná kameelperd haar, seun trapKaty en Finn. Foto: Verskaf Dr. Katy Williams (35), wat Maandag saam met haar seun deur ŉ kameelperd aangeval is, is Woensdagaand geopereer. Dr. Sam Williams (36) het bevestig talle dokters was betrokke by die operasie vir die veelvuldige beserings wat sy vrou tydens die voorval opgedoen het. Die operasie is eers Donderdag in die vroeë oggendure voltooi. Williams het sy dank aan die dokters en mediese personeel van die Busamed Modderfontein-hospitaal uitgespreek vir hul pogings om sy vrou en seun die beste kans te gee om te herstel. Katy en die egpaar se driejarige seun, Finn, is albei steeds in ŉ kritieke maar stabiele toestand. Marina Botha, die gesin se prokureur, het gesê die familie het besluit om dit een dag op ŉ slag te vat en positief te probeer bly. Finn is Dinsdag in die vroeë oggendure geopereer om die drukking op sy brein te verlig weens die beserings wat hy opgedoen het. Dr. Sam en Katy Williams saam met hul seun Finn. Foto: Verskaf Katy en Finn is deur ŉ kameelperdkoei aangeval in die Blyde Wildlife Estate sowat 15 km buite Hoedspruit. Williams het gaan draf en omstreeks 18:00 by sy terugkeer op die toneel sowat 150 m van die gesin se huis afgekom waar die kameelperd steeds besig was om sy vrou en seuntjie aan te val. Finn wag gewoonlik op dié plek vir sy pa om terug te keer wanneer hy gaan draf. Williams kon daarin slaag om die kameelperd te verjaag en Katy en Finn is op die toneel deur Hoedspruit Medical Rescue en dr. Victor Loftie-Eaton, ŉ mediese dokter van Hoedspruit, behandel. Katy en Finn is hierna na ŉ nabygeleë vliegveld gehaas waar die mediese span onverpoosd gewerk het om ma en seun te stabiliseer. Finn is eerste met ŉ ER24-helikopter na die Busamed Modderfontein-hospitaal geneem, gevolg deur sy ma in ŉ tweede helikopter. Riaan Celliers, bestuurder van die Blyde Wildlife Estate, het die voorval bevestig en gesê die kameelperdkoei het ŉ twee maande oue kalf en dat dit waarskynlik haar gedrag beïnvloed het. Williams en sy vrou is albei wetenskaplikes en het doktorsgrade in natuurwetenskappe. Williams is ŉ Britse burger en sy vrou ŉ Amerikaanse burger.